《送杜仲梁东游》
元代·麻革

野马何决骤，飞云何悠飏。商岩不足稽此士，又欲东略宋与梁。

青山不知老，白山乃许忙。菊潭之水清泠渊，野人饮之得长年。

芳醲不买寿，淡泊差可久。北山峨峨苍翠巅，丹崖石老生紫烟。

灵芝秋杞老霜骨，黄精茯苓饱新斸。望君崭崭病以癯，酌之食之可以还肤腴。

况有刘荆州、元丹丘，子宁舍之汗漫游。凉秋佳月酒一杯，送子东下心徘徊。

半山亭前一茅屋，岁寒霜劲君当来。

作者简介：临晋人，字信之。隐内乡山中，日以作诗为业，教授以终。人称贻溪先生。有《贻溪集》。